***Білім кілті – бастауышта***

**Мунира КАРИПЖАНОВА,**

*Алматы қаласы*

*№7 даму интеллектуалдық*

*қабілеті төмен балаларға*

*арналған арнайы (түзету)*

*мектеп-интернатының ұстазы*

**«Г, г» әрпі мен дыбысы, буын, сөз оқу**

**Сабақтың мақсаттары:**

**Білімділік:** «Г, г» әрпі мен дыбысымен таныстыру, түсіндіру; Дыбысты дұрыс айтуға, басқа әріптерден айырмашылығын білуге үйрету; «Г, г» дыбысынан басталатын және «Г, г» дыбысы кездесетін сөздер айту; Білім деңгейін тексеру; Алған білімдерін тиянақтау;

**Түзетушілік:** Суреттер арқылы ойлау қабілетін дамыту; Сұрақ қою арқылы толық жауап алу; Ауызша сөйлеу тілін дамыту; Анық сөйлеуге үйрету;

**Тәрбиелік:** Оқушыларды сабақ үстінде дұрыс отыруға, ұқыптылыққа, тиянақтылыққа тәрбиелеу, еңбекке баулу;

**Сабақтың түрі:** аралас сабақ.

**Сабақтың көрнекілігі:** әртүрлі суреттер, текшелер, оқулық, теледидар, дидактикалық ойын.

**Сабақтың өту барысы**

**I. Ұйымдастыру кезеңі:**

- Қазір бізде қандай сабақ?

- Әліппе сабағы.

- Әліппе сабағы нешінші сабақ болып жатыр?

- Екінші.

- Қазір жылдың қай мезгілі?

- Күз.

- Күздің қай айы?

- Қазан.

- Нешінші айы?

- Екінші айы.

- Бүгін аптаның қай күні?

- Сәрсенбі.

- Нешінші күні?

- Үшінші.

**II. Өткен сабақты қайталау:**

* Біз өткен сабақта қандай дыбыстарды өттік? Қане есімізге түсірейік**.**

*Тақтаға «с, з» дыбыстарын іліп қою*

- «С» дыбысы дауысты ма, дауыссыз ба?

- Дауыссыз.

- Қандай текшемен белгілейміз?

- Көк.

- Ал «з» дыбысы дауысты ма, дауыссыз ба?

- Дауыссыз.

- Оны қандай текшемен белгілейміз?

- Көк.

Тақтаға «с, з» дыбыстары кездесетін сөздерді ілу арқылы балаларға өткен сабақты еске түсіру.

**III. Сергіту сәті**

Мұрты ұзын құмырсқа,

Келе жатты жұмысқа.

Допты алды қолына,

Допты қойды жолына.

Оңға бір қарады,

Солға бір қарады.

Үлкен тау деп ойлады.

**IV. Жаңа сабақ**

* Бүгін біздің өтетін тақырыбымыз «Г, г» дыбысы. Қане бәріміз бірге қайталаймыз.

*Хормен, жекелеп айтқызу*

* Бұл дыбыс өлең айтпайды, олай болса, «Г»дыбысы дауыссыз дыбыс болады екен. Ал дауыссыз дыбыстарды біз көк текшемен белгілейміз. Енді тақтадағы мына суреттерге назар аударайық. Мынау ненің суреті?
* Гүлдің.
* Өте дұрыс. Енді осы гүл сөзінде «г» дыбысы сөздің қай жерінде келіп тұр?
* Басында.
* Ал мынау ненің суреті?
* Егеудің.
* Егеу сөзінде «г» дыбысы сөздің қай жерінде келіп тұр?
* Ортасында.
* Яғни «г» дыбысы көбінесе сөздің басында, ортасында да кездеседі екен.

**Дыбыстық талдау**

*Ілгіш, өшіргіш, дәрігер*

1. Текшелер

2. Әріптер

3. Буынға бөлу

Қанша әріп, қанша дыбыс?

**V. Кітаппен жұмыс**

- Кітапты аламыз, бәріміз бері қараймыз.

1. Мұғалім оқиды

2. Хормен оқу

3. Тізбектеп оқу

- Кітапты жауып қоямыз

**VI. Сергіту сәті**

Тербеледі ағаштар,

Алдымнан жел еседі.

Кіп-кішкентай балалар,

Үлкен болып өседі.

**VII. Жаңа сабақты бекіту**

*Бейнетаспадан әліпбиді көрсету*

*Дидактикалық ойын*

**«Жасырылған затты табу»**

**Ойын шарты:** Екі қораптың ішіне бір зат жасырылады. Сол затты тауып, атын атап, сөзге дыбыстық талдау жасау. Жасырылған заттар: сағат, шеге, пияз.

Оқушыларды тақтаға шығару

**VIII. Қорытынды**

**-** Сонымен балалар, біз бүгін қандай дыбыспен таныстық?

- «Г» дыбысы өлең айтады ма, жоқ па?

- Олай болса дауысты ма, дауыссыз ба?

- Қандай текшемен белгілейміз?

**ІХ. Үйге тапсырма**

Оқулықтан «г» дыбысын оқу. 85-бет

**Х. Бағалау**

Оқушыларды мақтау, мадақтау.